Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2021/C 118/08)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O ŠTANDARDNEJ ZMENE JEDNOTNÉHO DOKUMENTU

„TORO“

PDO-ES-A0886-AM04

Dátum oznámenia: 11. 1. 2021

OPIS A DÔVODY SCHVÁLENEJ ZMENY

1. Zmena týkajúca sa organoleptických vlastností podľa druhu vína

OPIS

Zmenil sa organoleptický opis chránených vín.

Táto zmena sa týka bodu 2 písm. b) špecifikácie a bodu 4 jednotného dokumentu.

Druh zmeny: ŠTANDARDNÁ (so zmenou jednotného dokumentu). Touto zmenou sa upravujú organoleptické vlastnosti, aby ich bolo možné lepšie posudzovať pomocou zmyslovej analýzy. Nemá za následok žiadnu podstatnú zmenu výrobku, ktorý si naďalej zachováva vlastnosti a profil vyplývajúce zo vzájomného vzťahu medzi prírodnými a ľudskými faktormi opísanými v bode týkajúcom sa súvislosti. Preto sa usudzuje, že táto zmena nepatrí do žiadnej z kategórií stanovených v článku 14 ods. 1 delegovaného nariadenia Komisie (EÚ) 2019/33.

DÔVODY

Práve prebieha akreditácia Regulačnej rady, aby na svoje certifikačné činnosti mohla používať normu UNE-EN-ISO 17065. Preto treba zmeniť organoleptický opis chránených vín tak, aby sa ich vlastnosti mohli prepojiť s deskriptormi, ktoré môže posúdiť degustačná komisia spĺňajúca kritériá stanovené v norme UNE-EN-ISO 17025.

2. Zmena podmienok výroby vína (enologické postupy: enologické obmedzenia)

OPIS

Zmenil sa minimálny percentuálny podiel odrôd viniča v červených a bielych vínach.

Táto zmena sa týka bodu 3 písm. c) špecifikácie a bodu 5.a. jednotného dokumentu.

Ide o ŠTANDARDNÚ zmenu (so zmenou jednotného dokumentu), keďže táto úprava množstva každej odrody nemení základné vlastnosti výrobku s CHOP „TORO“, ktoré sú výsledkom konvergencie prírodných a ľudských faktorov. Zmenou sa neruší súvislosť, a preto sa táto zmena nepovažuje za zmenu patriacu do niektorej z kategórií stanovených v článku 14 ods. 1 nariadenia (EÚ) 2019/33.

DÔVODY

Zmena minimálnych percentuálnych podielov odrôd v červených a bielych vínach je nevyhnutná na ich prispôsobenie novým technikám výroby vína a chuťovým preferenciám spotrebiteľov a na zahrnutie nových zavedených doplnkových odrôd.

3. Zvýšenie maximálnych hektárových výnosov pre odrodu tinta de toro zo 6 000 na 7 500 kilogramov na hektár

OPIS

Zvýšil sa maximálny hektárový výnos pre odrodu Tinta de Toro.

Táto zmena sa týka bodu 5 špecifikácie a bodu 5.b. jednotného dokumentu.

Táto zmena, ktorá sa vzťahuje na jednotný dokument, sa považuje za štandardnú zmenu, pretože z nej nevyplýva podstatná zmena chráneného výrobku, ktorý si naďalej zachováva vlastnosti a profil vyplývajúce zo vzájomného vzťahu medzi prírodnými a ľudskými faktormi opísanými v bode týkajúcom sa súvislosti. Preto sa usudzuje, že táto zmena nepatrí do žiadnej z kategórií stanovených v článku 14 ods. 1 delegovaného nariadenia Komisie (EÚ) 2019/33.

DÔVODY

V oblasti, na ktorú sa vzťahuje CHOP „Toro“, sa v súčasnosti nachádza 5 226 ha odrody Tinta de Toro. 1 543 ha tohto viniča, t. j. 29,5 %, sa pestuje s opornou konštrukciou. Niektoré odrody, napríklad Tinta de Toro, majú pomerne plodné bazálne puky, čo umožňuje dosiahnuť požadované výnosy pomocou systému dvojramenného kordónu, ktorý je hlavným oporným systémom používaným pre vinič s CHOP „Toro“.

Okrem toho vďaka pokroku, ktorý prinášajú moderné vinohradnícke metódy, možno dosahovať vyššie výnosy (kilogramy/hektár) bez negatívneho vplyvu na kvalitu suroviny. Konkrétne v prípade odrody Tinta de Toro bol doterajší maximálny výnos stanovený v špecifikácii CHOP „Toro“ výrazne nižší ako priemerné výnosy dosahované v danej oblasti a v susedných oblastiach. Táto situácia ohrozovala čistú maržu vinohradníkov, a tým aj ziskovosť vinohradov. Preto sa navrhuje zvýšiť výnos zo 6 000 kg/ha na 7 500 kg/ha.

4. Stanovenie maximálnych hektárových výnosov pre doplnkové odrody albillo real a moscatel de grano menudo

OPIS

Pre nové odrody, ktoré sa doplnili do špecifikácie, sa stanovil horný limit hektárových výnosov.

Táto zmena sa týka bodu 5 špecifikácie a bodu 5.b. jednotného dokumentu.

Táto zmena, ktorá sa vzťahuje na jednotný dokument, sa považuje za štandardnú zmenu, pretože z nej nevyplýva podstatná zmena chráneného výrobku, ktorý si naďalej zachováva vlastnosti a profil vyplývajúce zo vzájomného vzťahu medzi prírodnými a ľudskými faktormi opísanými v bode týkajúcom sa súvislosti. Preto sa usudzuje, že táto zmena nepatrí do žiadnej z kategórií stanovených v článku 14 ods. 1 delegovaného nariadenia Komisie (EÚ) 2019/33.

DÔVODY

Zahrnutie odrôd Albillo Real a Moscatel de Grano Menudo ako doplnkových odrôd viniča znamená, že sa musia stanoviť výrobné limity (maximálny výnos v kilogramoch na hektár a hektolitre na hektár). Stanovené limity umožňujú dosiahnuť optimálnu kvalitu v súlade s technickými štúdiami.

5. Pridanie doplnkových odrôd: albillo real a moscatel de grano menudo

OPIS

Doplnili sa dve nové odrody, ktoré sa považujú za vhodné na výrobu vína s CHOP „Toro“.

Táto zmena sa týka bodu 6 a bodu 7.a.2. špecifikácie. Keďže sa zavádzajú ako doplnkové odrody, jednotný dokument ostáva nezmenený.

Malo by sa to považovať za štandardnú zmenu, ktorá sa netýka jednotného dokumentu, keďže pridaním týchto dvoch odrôd sa nemení osobitý charakter vín s CHOP „Toro“, práve naopak, prispieva to k jeho optimalizácii. Z tejto zmeny nevyplýva zmena súvislosti (len zmena znenia, keďže nové odrody sú uvedené medzi ľudskými faktormi), a preto sa táto zmena nepovažuje za zmenu patriacu do niektorej z kategórií stanovených v článku 14 ods. 1 nariadenia (EÚ) 2019/33.

DÔVODY

Obidve odrody sú v danej oblasti tradičné. Priemerný vek vinohradov, kde sa tieto dve odrody v danej oblasti pestujú, je viac ako 50 rokov. Odrody sa pôvodne nezahrnuli z dôvodu požadovanej starostlivosti (vyššia citlivosť na jarné mrazy a určitých škodcov, nižšie výnosy atď.), nie kvôli kvalite. To viedlo k strate odrodového materiálu. Z analýzy vín, pri výrobe ktorých sa používajú tieto odrody, vyplynulo, že osobitý charakter vín s CHOP „Toro“ je zachovaný a vína majú kvalitatívne vlastnosti, ktoré sú z enologického hľadiska významné a nesmú sa stratiť.

JEDNOTNÝ DOKUMENT

1. Názov výrobku

Toro

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

Víno – biele a ružové vína

Biele vína:

Vzhľad: bledožltá až zlatožltá farba, nezakalené.

Vôňa: výrazná s ovocnými a/alebo kvetinovými a/alebo trávnatými arómami a strednou až stredne vysokou intenzitou.

Chuť: jemne telnatá na podnebí, so stredným až dlhým záverom, strednou až stredne vysokou kyslosťou a dobrou vyváženosťou alkoholu a kyslosti.

Biele vína kvasené v sudoch:

Vzhľad: bledožltá až zlatožltá farba, nezakalené.

Vôňa: výrazná s ovocnými a/alebo kvetinovými a/alebo trávnatými arómami a terciárnymi arómami typickými pre vyzrievanie v sude. Stredná až stredne vysoká intenzita.

Chuť: stredný až dlhý záver, stredne vysoká kyslosť a stredne telnatá až telnatá na podnebí. Vyvážené terciárne arómy dreva.

Ružové vína:

Vzhľad: bledoružová až lososovoružová, nezakalené.

Vôňa: výrazná, s arómami čerstvého (nie príliš zrelého) červeného a/alebo čierneho ovocia, so strednou až stredne vysokou intenzitou.

Chuť: jemne telnatá na podnebí, so stredným až dlhým záverom, strednou až stredne vysokou kyslosťou a dobrou vyváženosťou alkoholu a kyslosti.

(*) Ak je podiel zvyškových cukrov v týchto vínach 5 gramov/liter alebo viac, maximálne povolené množstvo oxidu siričitého je 250 miligramov/liter.

Fyzikálne a chemické parametre stanovené v tomto oddiele musia byť v každom prípade v súlade s limitmi stanovenými v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %): Minimálny skutočný obsah alkoholu (v obj. %): 11 Minimálna celková kyslosť: 3,5 gramu na liter, vyjadrená ako kyselina vínna Maximálny obsah prchavých kyselín (v miliekvivalentoch na liter): 18 Maximálny celkový obsah oxidu siričitého (v miligramoch na liter): 200

Víno – červené vína

Mladé červené víno:

Vzhľad: čerešňová až rubínová farba, nezakalené.

Vôňa: výrazná, s arómami červeného a/alebo čierneho ovocia a strednou až stredne vysokou intenzitou.

Chuť: stredne telnatá až telnatá na podnebí, so stredným až stredne dlhým záverom a dobrou vyváženosťou alkoholu a kyslosti.

Červené víno vyzreté v sude [vrátane vín s údajmi „Roble“ (dub), „Crianza“, „Reserva“ a „Gran Reserva“]:

Vzhľad: čerešňová až terakotová farba, nezakalené.

Vôňa: výrazná, s arómami červeného a/alebo čierneho a/alebo zrelého ovocia a strednou intenzitou. Terciárne arómy typické pre proces vyzrievania v sude so strednou až stredne vysokou intenzitou.

Chuť: stredne telnatá až telnatá so stredným až dlhým záverom a dobre vyvážená.

Fyzikálne a chemické parametre stanovené v tomto oddiele musia byť v každom prípade v súlade s limitmi stanovenými v právnych predpisoch EÚ.

Všeobecné analytické vlastnosti Maximálny celkový obsah alkoholu (v obj. %): Minimálny skutočný obsah alkoholu (v obj. %): 12,5 Minimálna celková kyslosť: 3,5 gramu na liter, vyjadrená ako kyselina vínna Maximálny obsah prchavých kyselín (v miliekvivalentoch na liter): 20 Maximálny celkový obsah oxidu siričitého (v miligramoch na liter): 150

5. Vinárske výrobné postupy

a) Osobitné enologické postupy

Osobitný enologický postup

— Minimálny potenciálny obsah alkoholu v hrozne: 10,5 obj. %.

— Maximálna výlisnosť: 72 litrov na 100 kilogramov hrozna.

Enologické obmedzenie

Biele vína sa musia vyrábať výlučne z bielych odrôd (Malvasía Castellana, Verdejo, Moscatel de Grano Menudo a Albillo Real).

Ružové vína musia byť vyrobené z povolených modrých a bielych odrôd (hlavné a doplnkové odrody).

Červené vína sa musia vyrábať výlučne z odrôd Tinta de Toro a Garnacha Tinta, pričom výroba je obmedzená na dva druhy červených vín: červené víno vyrobené s minimálnym 85 % podielom hrozna Garnacha Tinta a červené víno vyrobené s minimálnym 75 % podielom hrozna Tinta de Toro.

Pestovateľský postup

— Minimálna hustota výsadby: 500 krov/hektár.

— Pri vedení viniča sa môže používať vedenie Gobelet alebo vedenie pomocou vinohradníckeho špaliera.

— Zmiešaná výsadba, pri ktorej nemožno uskutočniť oddelený zber jednotlivých odrôd, nie je povolená.

b) Maximálne výnosy

Garnacha Tinta, Malvasía Castellana (Doña Blanca), Verdejo, Albillo Real a Moscatel de Grano Menudo

9 000 kilogramov hrozna na hektár

64,8 hektolitra na hektár

Tinta de Toro

7 500 kilogramov hrozna na hektár

54 hektolitra na hektár

6. Vymedzená zemepisná oblasť

Zemepisná oblasť vymedzená pre CHOP „Toro“ sa nachádza v najzápadnejšej časti regiónov Kastília a León, juhovýchodne od provincie Zamora, a zahŕňa časť prírodných oblastí Tierra del Vino, Valle del Guareña a Tierra de Toro. Hraničí s planinami Tierra del Pan a Tierra de Campos a rozprestiera sa na ploche 62 000 hektárov.

Zahŕňa tieto obce:

V provincii Zamora: Argujillo, La Bóveda de Toro, Morales de Toro, El Pego, Peleagonzalo, El Piñero, San Miguel de la Ribera, Sanzoles, Toro, Valdefinjas, Venialbo a Villabuena del Puente.

V provincii Valladolid: San Román de Hornija, Villafranca del Duero, vinohradnícke regióny Villaester de Arriba a Villaester de Abajo a obec Pedrosa del Rey.

7. Hlavné muštové odrody

DOÑA BLANCA – MALVASÍA CASTELLANA

TEMPRANILLO – TINTA DE TORO

VERDEJO

8. Opis súvislostí

Klimatické podmienky sú v zime mimoriadne chladné s veľkým počtom hodín slnečného svitu a extrémnymi teplotami, ktoré obmedzujú výnos viniča. Rôzne druhy pôdy (piesčito-hlinitá pôda) určujú, ktorú z odrôd vinohradníci vysádzajú. Tieto faktory, neutrálne pH, obmedzený obsah organickej hmoty a pôdne kondicionéry, ktoré vinohradníci pridávajú, ovplyvňujú aromatický profil a štruktúru vín a ich vysoký obsah alkoholu. Okrem toho vysoký obsah železa v pôde, používanie vedenia Gobelet a vysoký vek vinohradov prispievajú k tomu, že tieto vína majú mimoriadne vysoký obsah farbív.

9. Ďalšie základné podmienky (balenie, označovanie, iné požiadavky)

Právny rámec:

vnútroštátne právne predpisy

Druh ďalšej podmienky:

balenie vo vymedzenej zemepisnej oblasti

Opis podmienky:

Proces výroby vína zahŕňa fľašovanie a následné dozrievanie vín. Organoleptické, fyzikálne a chemické vlastnosti opísané v tejto špecifikácii možno preto zaručiť len vtedy, ak sa všetky jednotlivé kroky manipulácie s vínom uskutočňujú v oblasti výroby. Fľašovanie vín s CHOP „Toro“ je jedným z rozhodujúcich faktorov, vďaka ktorým víno získa vlastnosti stanovené v špecifikácii. Preto sa v záujme zachovania kvality, zaručenia pôvodu a zabezpečenia kontroly na túto operáciu musí použiť fľašovacia linka vo vinárskom podniku, ktorý sa nachádza vo výrobnej oblasti.

Právny rámec:

vnútroštátne právne predpisy

Druh ďalšej podmienky:

ďalšie ustanovenia týkajúce sa označovania

Opis podmienky:

Na etiketách sa namiesto slov „DENOMINACIÓN DE ORIGEN PROTEGIDA“ (CHRÁNENÉ OZNAČENIE PÔVODU) môže používať tradičný pojem „DENOMINACIÓN DE ORIGEN“ (OZNAČENIE PÔVODU).

Na etiketách týchto vín možno uviesť údaje „ROBLE“ (DUB) a „FERMENADO EN BARRICA“ (KVASENÉ V SUDE). V prípade červených vín možno používať tradičné pojmy „CRIANZA“, „RESERVA“ a „GRAN RESERVA“ za predpokladu, že spĺňajú podmienky stanovené v platných právnych predpisoch.

Odkaz na špecifikáciu výrobku

www.itacyl.es/documents/20143/342640/PPta+Mod+PCC+DO+TORO+Rev+3.docx/1f718e2c-e77b-c3dd-471c-38cb0bba6e49?

(1) Ú. v. EÚ L 9, 11.1.2019, s. 2.